Tariefverhoging sal land verlam | Netwerk24
Deur Theo Stehle, Knysna 19 Januarie 2020 00:00
Theo Stehle, Knysna, skryf: ’n Mens sou dink Eskom het nou al die punt bereik waar hy bewus is van sy verantwoordelikhede teenoor die land, veral nadat die kragopwekker self die oorsaak was van die meeste van sy probleme.
Maar, nee, soos ’n bedorwe kind wat nie sy sin kan kry nie, gooi die staats­entiteit ’n vloermoer omdat Nersa die aangevraagde tariefverhoging nie wil goedkeur nie. Hiervoor het Eskom die reguleerder selfs hof toe geneem.
Die swaard wat Eskom gedurig oor almal se koppe swaai, is dat die land ekonomies sal ondergaan as hy nie geld kry nie. Dis intimidasie en afpersing. Ek hoop nie die hof val daarvoor nie.
Eskom behoort aan die staat, en die regering moet nou medeverantwoordelikheid vir sy versuime en vergrype aanvaar. Die reeds leeggemelkte belastingbetalers en verbruikers, insluitende nywerhede en myne, kan nie nou weer sulke reuse-tariefverhogings aanvaar nie.
’n Maand ná sy stigting het die “oorlogskamer”, tot stand gebring om die akute(!) krisis aan te spreek, blykbaar nog nie eens vergader nie, maar dis nie ? verrassing nie, want ’n soortgelyke skema wat destyds deur oudpres. Jacob Zuma ingestel is, en waarvan die huidige president die sameroeper was, het nou nog nie met daadwerklike oplossings vorendag gekom nie. Pak nou die geveg aan met so ’n kruppel eend!